‘Studente se drome in weegskaal’Argieffoto. Meer as ŉ duisend uitnemende studente se toekomsdrome om tersiêre kwalifikasies aan Suid-Afrikaanse universiteite te verwerf, sal moontlik weens ŉ tekort aan studiebefondsing nie verwesenlik word nie, sê Stefan Pieterse, hoof van Solidariteit Helpende Hand se Studiefondssentrum (SFS). Hy het gesê die SFS is vanjaar oorval met ŉ rekordgetal van meer as 5 000 aansoeke om studiehulp vir 2017. “Studiefondssentrum kon sommige van hulle help en ander is op ŉ reserwelys geplaas. Daar is egter altesaam 1 138 verdienstelike studente wat nie gehelp kan word tensy daar nie dringend befondsing vir hulle gekry word nie,” het hy verduidelik. Volgens Pieterse is talle van hierdie studente uitnemende studente wat verskeie onderskeidings in matriek behaal het. “Ons het onder meer ŉ navraag van twee susters ontvang wat saam 15 onderskeidings behaal het, maar finansiële ondersteuning nodig het om hul toekomsdrome te verwesenlik om hulself onderskeidelik as ŉ dokter en arbeidsterapeut te bekwaam.” Hy het gesê hy glo die rede vir die groot getal aansoeke lê by die sukkelende ekonomie, werkloosheid en swart ekonomiese bemagtiging. Pieterse het ook daarop gewys dat die aansoeke wissel van studies in aktuariële wetenskappe, ingenieurswese en BCom-kwalifikasies tot studies in meer tegniese rigtings. “Die SFS meen die enigste pad uit armoede loop deur opleidingsinisiatiewe,” het hy gesê. “Maatskappye en individue wat skenkings aan Helpende Hand se studiefondse maak, ontvang ŉ groot belastingvoordeel deur middel van art. 18A-sertifikate wat uitgereik word en maatskappye en individue kan self die studente keur wat aan hul kriteria voldoen.” Besoek gerus Helpende Hand se Studiefondssentrum se webtuiste vir meer inligting of om by te dra.